Kim Edberg Andersen (DD), 2025-05-16:
Tak for det, formand.
Når man stiller sig op efter Venstre og så hører, at hovedparten af forklaringen fra Venstre var, at de faktisk engang var et progressivt parti, der havde gode planer og kunne se langsigtet, og at der skulle vide på bordet.
Det bliver jeg nødt til lige at tolke videre på og så sige, at det, der er sket, er, at de er gået i regering med Socialdemokraterne og Moderaterne, for lige så snart man gør det, haster det.
Vi kan ikke vente, men vi venter.
Der kommer en god plan efter sommerferien.
Der bliver jeg bare nødt til at sige, at hvis ikke vi siger hvilken sommerferie eller hvad år, er det jo en rimelig åben bog også.
Man bliver nødt til at tolke regeringens politik sådan her, for vi er jo gang på gang blevet lovet noget, der skulle sættes i gang på alle områder, men så sker der ikke rigtig noget, for så bliver det udsat.
Så man kunne godt tænke sig, at der kom en god plan efter sommerferien.
Så kan man sige til jul eller næste sommerferie.
Men det er nok, fordi tilliden er forsvundet, for det er ikke ret meget mere end snak, og det er problematisk.
Venstre forsøger at lave den her fortælling om, at vi faktisk ikke er ret uenige, og det kan vi se på vedtagelsesteksterne.
Så forstår jeg ikke, hvorfor man ikke som en bred regering over midten siger, at når de ikke er ret forskellige fra os, tilslutter vi os da oppositionen.
For hvis vi er så enige, som Venstre vil lade befolkningen tro, der er stort set ingen forskel, så kan man lige så godt bare være på den samme tekst og vise befolkningen, at Folketinget som helhed er enige om, at der skal ske noget på området.
Djævlen ligger i detaljen, og detaljen er flere ting.
Virkeligheden er, at det her er noget, vi har forpligtet os til at løse 100 år ude i fremtiden, og 400 mia. kr. lyder voldsomt, hvis folk tænker, at det skal jeg lige finde i middagsbudgettet for i morgen, men hvis det er over 100 år, er det 4 mia. kr. om året, og det er nok til at finde dem, men vi skal da i gang nu.
Vi skal ikke tænke over at komme i gang engang, som Socialdemokraterne gerne vil, for vi skal i gang nu, for der er mange ting, der skal løses.
Der er nogle steder i Danmark, hvor vi bliver nødt til at løse det med volde og siger, og der er også nogle steder, hvor vi bliver nødt til at se vores vælgere i øjnene og sige: Der kommer ikke en 6 m høj vold ude ved dig, for det giver ikke samfundsøkonomisk værdi, som det bliver kategoriseret som.
Så der er også nogle danskere, der skal forvente, at vandet kommer ind, og vi skal også tage beslutninger for dem.
Vi skal også fortælle deres kommuner allerede nu, at hvis de planlægger at sælge sommerhuse helt ned til vandet eller udstykke villaområder helt ned til vandet, skal de altså ikke forvente, at deres samfundsøkonomiske værdi er så høj, at vi kommer og bygger et dige.
Vi skal være ærlige over for menneskerne, vi skal fortælle danskerne, at vi ser problemet, og at vi har tænkt os at gøre noget seriøst ved det, og det gør vi ved at udpege nogle mennesker, der har forstand på det, til at rådgive os.
Det andet er at lave en langsigtet plan.
Så skal vi nok alle sammen, og det er inklusive mig selv, være gode til ikke at udnytte det her til at uddele bolsjer på den næste markedsplads, eller udnytte det til at få den næste vælger i kassen.
Det er jeg ikke.
Der er nogle generationer efter mig, der gør det, og det er dem, vi er forpligtet over for, så vi ikke bare laver et bravurnummer ud af vores taler i dag.
Hør nu her, Venstre siger faktisk selv, at vi faktisk er enige.
Jeg vil helst have ret, siger Venstre så, fordi I kom med vedtagelsesteksten, men når man er den store i klassen, bliver man vurderet på, hvordan man behandler de små.
Oppositionen er de små, og når man er helt enig, kan man lige så godt tilslutte sig vedtagelsesteksten fra de små, for den giver rigtig god mening.
Det eneste, den lige siger, som jeg så kan forstå Socialdemokraterne har ret svært ved, er, at vi faktisk prioriterer.
Vi siger ikke, at det er nr. 2. Jeg ved også, at der er nogle socialdemokrater, der er kendt for at have en tredje erkendelse, men vi siger, at klima bare er noget, vi alle sammen skal forholde os til fremadrettet, og det kan ikke vente.
Det første, der ikke kan vente, er, at vi bliver enige som Folketing og siger: Vi stemmer naturligvis for oppositionens vedtagelsestekst, og vi finder et råd.
Og så begynder vi allerede nu at sætte os ned og tænke over, om vi kan finde 4 mia. kr.
Det burde være muligt at finde 4 mia. kr. ud af et budget på vel 1.500 mia. kr. om året, og mon ikke det lykkes.
Jeg er næsten sikker på, at vi kan finde 4 mia. kr., for jeg tror ikke, at der er et eneste parti herinde nu, inklusive dem, der siger, at det kan koste 400 mia. kr. om 100 år, der siger, at dem skal vi have lagt i en kasse ude foran Finansministeriet nu, og så skal de ligge der, indtil vi skal bruge dem.
Så jeg vil sige: På med tænkehatten, alle sammen, skru lidt ned for valgretorikken, for der er ikke nogen af dem, der skal stemme i 2100, der er født endnu.
Der er enkelte, men det er få.
Til ordføreren for Venstre vil jeg sige: Man har meget indflydelse som ordfører i et regeringsparti, men hvor var det dejligt, dengang Venstre var et parti, der havde fremsynethed og ikke var blevet banket på plads.
Vi håber, at I kommer tilbage; vi vil altid gerne se et progressivt Venstre tilbage i den blå blok.